Янмайынса балҡып булмай. Балҡыр өсөн юғарыға артылырға кәрәк, сөнки яҡтылыҡ юғарынан ғына төшә. БР-ҙың халыҡ, РФ-ның атҡаҙанған артисы Рәүис Заһитовтың да сәхнә сәнғәте күгендә туҡтауһыҙ эҙләнеү, илһамлы хеҙмәт юлы менән яуланған үҙ юғарылығы, үҙ яҡтылығы бар. Рәүис Заһтиов ҡатмарлы, көслө характерҙарҙы ла, көлкөлө образдарҙы ла ҡабатланмаҫ оҫталыҡ менән, ышандырырлыҡ итеп башҡара. Сәхнәгә сығыуы менән залда ниндәйҙер йәнләнеү, тамашасының күңел йылыһын тояһың. Р.Заһитовҡа халыҡ юморы, халыҡтың оптимизм сығанағы тәбиғәт тарафынан йәлләмәй бирелгән. Таланты менән генә түгел, үҙенә генә хас ихласлығы, эскерһеҙ бер ҡатлылығы, бирелеп, онотолоп уйнауы, тыуҙырған образдарының халыҡсанлығы, тормошсанлығы менән хайран ҡалдыра ул. Сөнки Рәүис Заһитов артист булараҡ образдың эске кисерешен, уның спектаклдәге үҫешен үҙенсә аса, йәғни, образдың иң ҡәҙерле детален таба ла шуны төрлө төҫтәрҙә байыта. Шундай ролдәренән – «Мираҫ» (А.Софронов) спектаклендәге Слава, «Үҙебеҙ һайлаған яҙмыш» (Т.Миңнуллин) драмаһындағы Рәмил, «Аҫылйәр»ҙәге (М.Фәйзи» Ғәбдрәшит, сабый һымаҡ бер ҡатлы һәм шаян Ғәлиулла ҡарт (Ә.Атнабаев «Законлы никах менән!» образдары. Беренсе тапҡыр ғашиҡ булған һәм онотолоп хыялға бирелгән Ильясты (М.Кәрим. «Ҡыҙ урлау») уйнағанда йәш кенә, күңелсәк һәм гонаһыҙ зат булып күҙ алдына баҫа ул. Төҙәлгеһеҙ ғәйбәтсе Йыһан ҡарсыҡ (Х.Ибраһимов. «Башмағым») ролен башҡарғанда Р.Заһитов танымаҫлыҡ булып үҙгәрә. Ауыл буйлап өйҙән-өйгә ғәйбәт йөрөткән боҙоҡ ҡарсыҡтың үҙе тиерһең… Һуңғы йылдарҙа башҡарған Садрый Мәҡсуди /«Әхмәтзәки Вәлиди Туған», Н. Асанбаев, реж. А. Абушахманов, тарихи драма/, Закир /«Хыялый», С. Әбүзәр, реж. А. Йәнбәков, лирик комедия/, Хәсән /«Бер мәл санаторийҙа…», Н. Ғәйетбаев, реж. И. Вәлиев, комедия/, Робинзон /«Бирнәһеҙ ҡыҙ», А. Островский, реж. О. Ханов, драма/, Булат « Хыял диңгеҙе» (Ф.Бүләков, реж. А.Йыһаншин, комедия) һәм башҡа ролдәре берҙәй мауыҡтырғыс, һөйкөмлө һәм тормошсан.